Ukrainan pohjoisosissa riehuneet metsäpalot lähestyvät hylättyä Tšernobylin ydinvoimalaa.

Video helikopterista: Näin maasto palaa Tsernobylin lähellä – ydinsäteily on kasvanut eristysalueella.

Britannian yleisradioyhtiö BBC:n mukaan yksi metsäpaloalue olisi jo saavuttanut Prypjatin aavekaupungin.

Prypjatia aloitettiin rakentamaan yhtäaikaisesti Tšernobylin ydinvoimalaitoksen kanssa, ja se evakuoitiin ydinvoimalaonnettomuuden jälkeen vuonna 1986.

Tulipalo on nyt enää vain noin kahden kilometrin päässä paikasta, jonne voimalan kaikkein vaarallisin jäte säilöttiin.

Ympäristöjärjestö Greenpeacen Venäjän-haaran Rashid Alimov varoittaa mahdollisesta säteilyvaarasta.

– Palo, joka lähestyy ydinvoimalaa tai ydinjätelaitosta, on aina riski. Tässä tapauksessa toivomme, että huomenna sataisi, Alimov sanoo uutistoimisto Reutersille.

Venäjän Greenpeace sanoo, että metsäpalot ovat paljon pahemmat kuin mitä viranomaiset olivat ymmärtäneet. Järjestön mukaan suurin metsäpaloalue on laajuudeltaan 34 000 hehtaaria ja toiseksi laajin noin 12 000 hehtaaria.

Viranomaisten mukaan palot saivat alkunsa 4. huhtikuuta, jolloin mies sytytti tulen kuivalle nurmikolle lähellä Tšernobylin suojavyöhykettä.

Paloja on sammuttamassa yli 300 henkilöä. Lisäksi kuusi helikopteria ja lentokonetta osallistuu sammutustöihin.

– Paloja ei ole saatu hallintaan, Ukrainan hallintoa suojavyöhykkeellä edustava Katerina Pavlova kertoo uutistoimisto AP:lle.